কুক কাউন্টি, ইলিনয়ের পতাকা

যুক্তরাষ্ট্রের ইলিনয় অঙ্গরাজ্যের কুক কাউন্টি জনসংখ্যার হিসাবে সবচেয়ে বড় কাউন্টি। তাদের প্রতিনিধিত্বকারী বর্তমান পতাকাটি ২০২২ সালের ১৪ জুন (পতাকা দিবসে) গৃহীত হয়। পতাকাটির অনানুষ্ঠানিক ডাকনাম হলো "আমি করব" (I Will)। পতাকাটি সাদার উপর হালকা নীল রঙের একটি 'ওয়াই (Y)' আকৃতির অনুভূমিক অংশ নিয়ে গঠিত, যা সবুজ রেখা দিয়ে বেষ্টিত। পতাকার খুঁটিসংলগ্ন অংশে বৃত্তাকারে ছয়টি লাল রঙের তারা রয়েছে, যার প্রতিটিতে সাতটি করে কোণা আছে। এই নকশাটি কুক কাউন্টির প্রধান শহর শিকাগোর সিটি ফ্ল্যাগ এবং কাউন্টির অন্যান্য উপশহরের প্রতীকসমূহ থেকে অনুপ্রাণিত।

২০২২ সালে প্রায় ৩০০টি নকশার লড়াইয়ে জয়ী এই পতাকাটির মূল নকশা করেন অ্যান্ড্রু ডাফি, যিনি তখন গ্লেনব্রুক সাউথ হাই স্কুলের একজন ছাত্র ছিলেন। কুক কাউন্টির ব্যুরো অফ অ্যাডমিনিস্ট্রেশনের চিত্রশিল্পী মার্টিন বুরসিয়াগার নির্দেশনায় তিনি পতাকাটির চূড়ান্ত নকশা তৈরি করেন।

প্রতীকের তাৎপর্য
পতাকার জমিনটি সাদা। সাদা আয়তক্ষেত্রের উপর শিকাগোর মিউনিসিপ্যাল ডিভাইসের একটি নীল (সবুজ রেখাবেষ্টিত) অংশ রয়েছে, যা পতাকার খুঁটিসংলগ্ন দিক থেকে ডানে অনুভূমিকভাবে বিস্তৃত।

সাদা পটভূমিটি "শিল্পকেন্দ্রিক উদ্ভাবন, বাণিজ্য এবং জাতীয় অর্থনৈতিক নেতৃত্ব" এবং "প্রযুক্তি, স্বাস্থ্যসেবা, স্থাপত্য, এবং অন্যান্য অসংখ্য গুরুত্বপূর্ণ ক্ষেত্রে" উল্লেখযোগ্য অগ্রগতিকে তুলে ধরে।[১]

নীল অংশটি কুক কাউন্টির জলপথগুলির প্রতীক হিসেবে ব্যবহৃত।

উত্তর দিকের জলধারা: এর মধ্যে রয়েছে নর্থ শোর চ্যানেল, স্কোকি নদী ও উপহ্রদ, ডেস প্লেইনস নদী, এবং শিকাগো নদীর উত্তর শাখা।

দক্ষিণ দিকের জলধারা: এর মধ্যে রয়েছে গ্র্যান্ড ক্যালুমেট নদী, ইলিনয় নদী, সল্ট ক্রিক, এবং শিকাগো নদীর দক্ষিণ শাখা।

অনুভূমিক রেখা: এটি শিকাগো নদীর মূল পশ্চিম-থেকে-পূর্ব ধারা এবং মিশিগান হ্রদকে নির্দেশ করে।

সবুজ পার্শ্বরেখাটি কুক কাউন্টির সংরক্ষিত বন্যভূমি জেলাকে নির্দেশ করে, যা শহরটিকে ঘিরে রেখেছে এবং কাউন্টির সব অঞ্চলে, বিশেষত জলাধারগুলির পাশেই এটি দেখতে পাওয়া যায়।

পতাকার খুঁটিসংলগ্ন সাদা পঞ্চভূজাকার অংশে ছয়টি লাল, সাতকোণা তারা বৃত্তাকারে সন্নিবেশিত রয়েছে। এই তারাগুলি দুটি বিষয়কে তুলে ধরে।

আঞ্চলিক গুরুত্ব: ছয়টি তারা যথাক্রমে শিকাগো শহর (কাউন্টির সদর দপ্তর), এবং পাঁচটি আঞ্চলিক উপশহর এলাকা - উত্তর, উত্তর-পশ্চিম, পশ্চিম, দক্ষিণ-পশ্চিম এবং দক্ষিণকে নির্দেশ করে

ঐতিহাসিক তাৎপর্য:

ছয়টি তারা কুক কাউন্টির ছয়টি ঐতিহাসিক মুহূর্তকেও স্মরণ করে:
 ১৮৩১ সালের ১৫ জানুয়ারি: ইলিনয় রাজ্য কর্তৃক কুক কাউন্টি প্রতিষ্ঠা 
 স্বাস্থ্যসেবা বিধান: কাউন্টির নিজস্ব স্বাস্থ্য ব্যবস্থার মাধ্যমে স্বাস্থ্যসেবা নিশ্চিতকরণ, যার মধ্যে জন এইচ. স্ট্রোগার, জুনিয়র, প্রভিডেন্ট এবং ওক ফরেস্ট হাসপাতাল; রুথ এম. রথস্টাইন কোর সেন্টার; অ্যাম্বুল্যান্স সেবার নেটওয়ার্ক; এবং কুক কাউন্টি জনস্বাস্থ্য বিভাগ অন্তর্ভুক্ত। 
 জনগণের অধিকার সুরক্ষা: ন্যায়বিচার প্রতিষ্ঠার লক্ষ্যে কাউন্টি অধ্যাদেশের মাধ্যমে জনগণের ব্যক্তিগত ও ভোটের অধিকার সুরক্ষায় মুক্ত ও অবাধ সুষ্ঠূ নির্বাচন পরিচালনা (কুক কাউন্টি ক্লার্কের অফিসের মাধ্যমে সমন্বিত)। 
 পরিবেশ সংরক্ষণ: পরিবেশের সুরক্ষা ও সংরক্ষণ (প্রধানত ১৯১৪ সালে সংরক্ষিত বনাঞ্চল প্রতিষ্ঠার মাধ্যমে), যার মধ্যে প্রাকৃতিক ভূমি ও খোলা জায়গা  অন্তর্ভুক্ত। 
 ১৮৯৯ সালে বিশ্বের প্রথম কিশোর বিচার ব্যবস্থা প্রতিষ্ঠা
 সমস্ত স্থানীয় সরকারের সাথে আন্তঃসরকার সহযোগিতা অব্যাহত রাখা।

 পতাকার ইতিহাস 

 ১৯৬১ সালের পতাকা 
কুক কাউন্টির পুরনো পতাকাটি ১৯৬১ সালে গৃহীত হয়েছিল এবং সেই বছরের ১৩ জুন তারিখে এটি প্রথম উত্তোলন করা হয়। তৎকালীন কুক কাউন্টি বোর্ড অফ কমিশনার্সের সভাপতি ড্যান রায়ান জুনিয়রের আগ্রহে এই পতাকাটি তৈরি করা হয়েছিল।

ঐ পতাকার নকশাটি কুক কাউন্টির পূর্বে বিদ্যমান সিলের উপর ভিত্তি করে তৈরি হয়েছিল। এই সিলের প্রাথমিক নকশাটি করেছিলেন ম্যাথার হাই স্কুলের ছাত্র ফ্র্যাঙ্ক ওয়েন্ডারস্কি। কাউন্টির সড়ক বিভাগের মানচিত্রকার ও শিল্পী ক্ল্যারেন্স সি. হিগিংস এই নকশাটিকে চূড়ান্ত রূপ দেন।

সিলটির নকশায় যা ছিল:

 কুক কাউন্টির একটি মানচিত্র যেখানে শহরাঞ্চলের সীমানা দেখানো হয়েছে।
 একটি স্ক্রল যাতে কুক কাউন্টি প্রতিষ্ঠা হওয়ার তারিখ হিসেবে "জানুয়ারি ১৮৩১" লেখা রয়েছে।
 একটি বৃত্তাকার বলয় যাতে ৩৯টি তারা রয়েছে। এই তারাগুলি কুক কাউন্টির ৩৮টি শহরাঞ্চল এবং প্রধান শহর শিকাগোকে (শিকাগো সিটি কোনো পৃথক শহর নয়) প্রতিনিধিত্ব করে।

এই সিলটি ১৯৬০ সালে গৃহীত হয়েছিল। এবং এর উপর ভিত্তি করে তৈরি পতাকাটিতে একটি সাদা আয়তক্ষেত্রের উপর কুক কাউন্টির সিল এবং তার নিচে লাল অক্ষরে "Cook County" শব্দটি লেখা ছিল। যখন এই পতাকাটি গৃহীত হয়, তখন এটিকে মার্কিন যুক্তরাষ্ট্রের প্রথম কাউন্টি পতাকা বলে মনে করা হতো।

 পতাকা পরিবর্তন 
নর্থ আমেরিকান ভেক্সিলোলজিকাল অ্যাসোসিয়েশনের সদস্য এবং কুক কাউন্টি কমিশনার স্কট ব্রিটোন ২০১৯ সালে মূল পতাকাটি পরিবর্তনের আহ্বান জানান। তিনি আধুনিক মানদণ্ডে নতুন পতাকা নকশার জন্য হাই স্কুল শিক্ষার্থীদের মধ্যে একটি প্রতিযোগিতা আয়োজনের প্রস্তাব করেন।

এই প্রতিযোগিতায় মোট ২৯৭টি নকশা জমা পড়ে, যা থেকে ২৩ জন সেমি-ফাইনালিস্টকে বেছে নেওয়া হয়। এই সেমি-ফাইনালিস্টদের তাদের নকশাগুলিকে আরও পরিমার্জিত করতে পেশাদার শিল্পীদের সাথে যুক্ত করা হয়েছিল। অবশেষে ২০২২ সালের মার্চ মাসে, ছয়জন ফাইনালিস্টকে নির্বাচন করা হয়।

শিক্ষার্থী অ্যান্ড্রু ডাফি কর্তৃক নকশা করা বর্তমান পতাকাটি ২০২২ সালের ১৪ জুন প্রাতিষ্ঠানিক অনুমোদন লাভ করে এবং এই সংক্রান্ত প্রস্তাব বাস্তবায়নের চূড়ান্ত পদক্ষেপ নেওয়া হয় ২০২২ সালের ১৬ জুন।

 তথ্যসূত্র 

বিষয়শ্রেণী:কুক কাউন্টি, ইলিনয় বিষয়শ্রেণী:২০২২ সালে প্রবর্তিত পতাকা বিষয়শ্রেণী:২০২২-এ ইলিনয় অঙ্গরাজ্যে প্রতিষ্ঠিত বিষয়শ্রেণী:শিশু এবং শিক্ষার্থীদের দ্বারা নকশা করা পতাকা 
বিষয়শ্রেণী:একুশ শতকের পতাকার পুনঃনকশা